بيخبّروا عن إنسان كان على طول يوعد بس كتير قليلة الأوقات يلّي كان فيا يوفي بوعودو، تزوّج والربّ رزقو عيلة وكانوا ولادو عم يكبروا قدّام عيونو وكان الإبن الكبير كتير ذكي، وبسرعة إكتشف المشكلة يلّي عند بيّو، فكّر بالحلّ وكان على طول يتذكّر قول الشّاعر: داوني بالَّتي كانت هي الدّاء.
بإحدى اللّيالي وعد بيّو وعود ما بتتحقّق حتّى بالأحلام، مرقت الإيّام بسرعة وإجا البيّ عم بيطالب إبنو بتحقيق الوعود يلّي وعدو ياها، الإبن بكلّ زكاء بيقول:
يا بيّي لازم نكون صادقين بوعودنا، إذا ما كنَّا قادرين ننفّذ ما لازم نوعد، كتار هنّي النّاس يلّي بيبنوا حياتهن وبيحلموا إنطلاقًا من كلمة أو من وعد، حرام نحبطن ونخلّي أحلامن تتحطّم على صخور الوعود الكاذبة.
الزّوّادة بتدعيني وبتدعيك :
لحتّى نقلّل من الوعود ونكتّر من تنفيذ المطالب، أو إذا بدّك بتدعينا لحتّى نقلّل من الكلام ونكتّر من الأفعال، والله معك.